Hlina, Alojz, poslanec NR SR (2014-05-28):
Vážený pán predsedajúci, vážený pán minister, vážené kolegyne, kolegovia, k tomuto dovoľte uviesť a teda mám pocit, že sme boli doteraz v zásade takí, akí sme mali byť. To znamená, hovoríme o procedúre, nie o návrhu. Tak pokúsim sa byť aj ja taký a tým pádom nepriamo zodpovedám na vašu otázku, aký dlhý budem. Takto, treba povedať, čo treba povedať? Ak namietame procedúru z politického, keby som sa pokúsil narýchlo rozmýšľať len tak. Ak politicky SMER potreboval pred eurovoľbami, iste to zarezonovalo, Košice, dokonca pán Jahnátek išiel aj na Rainerku, hej, pán Jahnátek tesne pred voľbami teda zachránil Rainerku svojím vyjadrením, že ako upraví zákon, no to som naozaj zvedavý. To politicky zaznelo. Teraz rozmýšľam, ale, ale v dobrom, pozerám možno na vaše dobro, že to zaznelo, to je v poriadku. Keby ste to politicky chceli, tak to pustíte do normálneho konania, lebo vtedy by ste stihli tesne komunálne voľby a bolo by to čerstvé. Čiže ten zákon by bol tesne pred komunálkami „ungefér“ prijatý, aby to bola čerstvá sláva, slávobrány, balóniky, všetko, jak má byť. To, že idete skráteným, vo mne vyvoláva určitú pochybnosť, alebo určitú obavu, že vám tečie do topánok. A podľa mňa v tom je pes zakopaný, že vám tečie do topánok, to znamená, že potrebujete rýchlo niečo urobiť, lebo, lebo ste ďaleko, lebo tí ľudia sú už ďaleko. A ja vám napríklad, kolegovia, ak dovolíte, poviem jednu vec. V zásade podľa vyjadrení právnika z Forte Energy, to je ten nový nadobúdateľ tých práv prieskumu, teraz, aj teraz podľa nich porušujeme zákon. By ste neverili, aj teraz podľa ich vyjadrenia porušujeme zákon. Každým naším vyjadrením, aj pán Zsolt Simon, aj ja, aj tu asi pán Žiga, všetci, lebo len na jednom príklade to zdokumentujem. Pán Chmelár vystupoval včera, či predvčerom v televízore, kde hovorili o eurovoľbách a spomenul teda aj pripravovaný zákon o referende pri ťažení, ťažení uránu. A by ste neverili, čo sa stalo. Zavolal mu právnik spoločnosti, ktorá ťaží urán, teda chce ťažiť urán, že porušuje férové podmienky referenda. Ja priznám sa, neviem, či existuje v trestnom zákone, podľa mňa určite, ja neviem, v akom, možno v obchodnom práve, neviem, čo to je za paragraf, že porušujete férové podmienky referenda. Avšak z toho mne po miernej analýze vychádza, že tu tečie do topánok a arogancia je obrovská. Že arogancia je obrovská. Keď si dovolí právnik tej spoločnosti zavolať niekomu, kto je v televízii a podporí to referendum, si mu dovolí zavolať, ja to odcitujem, že: „jeho postojom narušil podmienky referenda“ a odporučil mu, že nech to nechá, „nech to nechá tak, lebo bude niesť následky s poškodením ekonomických záujmov spoločnosti“. Vážení, každé vaše vyjadrenie, či v podpore alebo nepodpore referenda podľa chápania práva tejto spoločnosti porušujete férové podmienky referenda. Čiže v zásade by sme sa nemali vyjadrovať. (Reakcia z pléna: „Zavrieť ústa.“ ) Zavrieť ústa. A keby niekto niečo povedal, tak príde mu domov šek od súdu, to možno niekto tam dá na to aj razítko. Rozumiete? Ale z tohto vyplýva vec pre nás meritórna, že arogancia je obrovská a strach je veľký, keď to teraz doniesli, doniesli v skrátenom. Boja sa, že prešvihnú nejakú lehotu, ktorú, zdá sa, prešvihli, prešvihli v Detve a v Kremnici. Podľa mojich vedomostí, to myslím, že aj pán minister pripustil. A znova to aj z taktického hľadiska môže byť niečo, že síce sme uchránili Košičanov od uránu, ale, ale Detvancov od kyanidovej vane sa nám už podariť nezachránilo, ale robili sme, čo sme mohli. A slovenská verejnosť, ťažko skúšaný to ľud tejto krajiny to bude, teda prijme ako hrdinský boj SMER-u s drakom sedemhlavým a že teda nepodarilo sa všetko, ale aspoň ten urán sme zachránili. No ja mám pocit, že taký nejaký scenár sa niekde, niekde nejakým spôsobom vytvára. Takže v zásade nemám až taký problém s tým, že je to tu v skrátenom, lebo vyzerá, že im tečie do topánok, tak poďme sa pokúsiť zachrániť, čo sa dá, ale skúsme hovoriť jedným dychom aj o tom, že čo sa deje, alebo čo je v spojitosti s Detvancami, chudákmi, alebo s Kremničanmi, že či im tam tá vaňa s kyanidom pribudne alebo nepribudne a keby sa náhodou niekto našiel, kto bude protestovať, že či ho potom už zo zákona nebudú naši policajti stade vyháňať. To je tiež možné v tejto krajine, že v určitý moment sa to preklopí, hej, a tie záujmy budú zabezpečovať policajné zložky. No to bude mimoriadne, mimoriadne zaujímavé. Takže k samotnej procedúre dovoľte povedať, ja v zásade aj pre tú obavu, ktorú mám, aj pre tú obavu a tú aroganciu, ktorá sa prejavila tou komunikáciou s tým pánom Chmelárom, v zásade s touto procedúrou súhlasím. Ďakujem.